钦定古今图书集成/明伦汇编/官常典/第356卷 > 徐文华
## 钦定古今图书集成/明伦汇编/官常典/第356卷 > 徐文华

按《明外史》本传：“文华字用光，嘉定州人。正德三年进
士。授大理评事，擢监察御史，巡按贵州。乖西苗阿杂
等倡乱，偕巡抚魏英讨之，破寨六百三十，玺书奖劳。
副使胡世宁坐论宁王宸濠，系诏狱。文华抗疏救曰：
‘世宁上为圣朝，下为宗室，竭诚发愤，言甫脱口，而祸
患随之，亦可哀也。比见宁王乞护卫则与护卫，乞屯
田则与屯田。玺书褒嘉，恩礼稠叠，诸宗藩莫敢望。威
焰日以张，隐患日以甚。失今不戢，容有纪极，顾又置
世宁重法，杜天下之口，夺忠鲠之气，弱朝廷之势，启
宗藩之心，招意外之变，皆自今日始矣’。”不纳。帝遣中
官刘允迎佛乌斯藏，文华力谏，不报。马昂纳妊身女
弟于帝，又疏谏曰：“中人之家，不取再醮之妇。陛下万
乘至尊，乃有此举。返之于心则不安，宣之于口则不
顺，传之天下后世则可丑，谁为陛下进此者？罪可族
也。万一防闲阔略，不幸有李园、吕不韦之徒，乘间投
隙，岂细故哉！今昂兄弟子侄出入禁闼，陛下降绌等
威，与之乱服杂坐，或同卧起，坏祖宗法，莫此为甚。马
姬专宠于内，昂等弄权于外，祸机窃发，有不可胜言
者。乞早诛以绝祸源。”亦不报。文华既数进直言，帝及
近幸深御之。会文华条上《庙制》五事，议甚正，左右挤
之。帝乃发怒，严旨诘让，下廷臣议。廷臣言：“太庙礼仪，
悉本高皇帝制作，非臣等所敢妄议。”文华遂以妄言
下诏狱，斥为民。时正德十一年十月也。世宗即位，起
故官。历河南按察副使。嘉靖二年举治行卓异，入为
大理右少卿，寻转左。时方议兴《献帝大礼》，文华数偕
诸大臣力争。明年七月复倡廷臣伏阙哭谏，坐停俸
四月。已，席书、张璁、桂萼、方献夫。会廷臣大议，文华与
汪伟、郑岳犹力争。武定侯郭勋遽曰：“祖训如是，古礼
如是。”璁等言当书曰：“大臣事君，当将顺其美。”议乃定。
及改题庙主，文华谏曰：“孝宗有祖道焉，不可以伯考
称。武宗有父道焉，不可以兄称。不若直称曰孝宗敬
皇帝、武宗毅皇帝，犹两全，无害也。”疏入，命再夺俸。六
年秋，李福达狱起。主狱者璁、萼、献夫以议礼故憾文
华等，乃尽反狱词，下文华与诸法官狱。狱具，责文华
阿附御史杀人，遣戍辽阳。遇赦，卒于道。隆庆初，赠左
佥都御史。文华居谏职，劲直敢言。其被谴复不以罪，
士论深惜之。

===周延===按《明外史》本传：“延字南乔，吉水人。嘉靖二年进士。除
潜江知县，改新会，擢兵科给事中。时议新建伯王守
仁罪，将夺其爵，延抗疏为讼，坐謪太仓州判官。历南
京吏部郎中，出为广东参政。抚安南，征黎寇，皆预有
功。三迁广东左布政使，以右副都御史巡抚应天，靖
海寇林成之乱。进兵部右侍郎，提督两广军务。召为”
刑部左侍郎，历南京右都御史，吏、兵二部尚书。嘉靖
三十四年召为左都御史。帝用给事中徐浦议，令廷
臣及督、抚各举边才。于是故侍郎郭宗皋，都御史曹
邦辅、吴岳，祭酒邹守益，修撰罗洪先，御史吴悌、方涯，
主事唐枢，参政周大礼、曹亨，参议刘志，知府黄华在
举中，皆人望也。御史罗廷唯驳曰：“浦疏本言边才，而
今廷臣有以清修、苦节、实学、懿行举者，他日复起，必
不置之戎马纵横之地，去初议远矣。况又有夤缘进
者，是假明诏开幸门。”帝深纳其言，责吏部滥举，命与
都察院更议。延与尚书吴鹏等言所举皆公论无私。
帝终不悦，切责延等，而举者悉报罢。世宗时，海内名
贤，一斥不复召。及是举上，朝野忻然，冀复用，而廷唯
以片言阻之，天下莫不怅恨。延颜面寒峭，砥节奉公。
权臣盗柄政以贿成，延未尝有染。然居台端七年，无
谏诤名。卒官，赠太子太保，谥简肃。延卒，欧阳必进代，
逾月，迁吏部，乃以潘恩继之。